Lesen 8
Bilong Wanem God i Larim Pasin Nogut na Pen na Hevi i Stap?
1. Pasin nogut i kirap olsem wanem?
Pasin nogut i kirap long graun taim Satan i mekim namba 1 tok giaman. Pastaim, Satan i wanpela gutpela ensel, tasol “em i no holimpas tok i tru.” (Jon 8:44) Em i no laik bai ol man i lotu long God—em i laik ol i mas lotu long em. Satan i giamanim namba 1 meri, Iv, na grisim em long bihainim tok bilong em na sakim tok bilong God. Adam tu i bihainim Iv na sakim tok. Disisen bilong Adam i kamapim pen na hevi na indai.
Taim Satan i pulim Iv long sakim tok bilong God, em i kirapim pasin bilong bikhet long wok bos bilong God, o namba bilong em olsem God Antap Tru. Klostu olgeta man i bihainim Satan na sakim God, olsem King bilong ol. Olsem na Satan i kamap “hetman bilong dispela graun.”
2. Yu ting ol samting God i wokim i no gutpela tumas?
Olgeta samting God i wokim, i gutpela olgeta. Ol manmeri na ol ensel em God i bin wokim, ol inap tru long bihainim tok bilong God. (Lo 32:4, 5) God i wokim yumi long stap fri long makim pasin yumi laik bihainim—gutpela pasin o pasin nogut. Dispela pasin bilong stap fri i givim rot long yumi long kamapim klia olsem yumi laikim tru God.
3. Bilong wanem God i larim pen na hevi i stap inap nau?
Inap sampela haptaim, Jehova i larim ol man i bikhet long wok bos bilong em. Bilong wanem? Bilong soim olsem taim ol man i bosim wokabaut bilong ol yet, dispela i no inap helpim ol. (Saveman 7:29; 8:9) Insait long 6,000 yia i go pinis, i stap bilong ol man i kamapim klia dispela samting. Ol bikman bilong gavman i no inap pinisim woa, pasin raskol, pasin i no stret, na sik.
Wok bos bilong God i helpim ol man husat i daun long en, tasol wok bos bilong ol man i no olsem. (Aisaia 48:17, 18) Klostu nau Jehova bai pinisim olgeta gavman bilong graun. Ol manmeri i stap aninit long wok bos bilong God, ol bai kisim graun na stap long en.—Aisaia 11:9.
4. Pasin bilong God long wet i opim rot long yumi ken mekim wanem?
Satan i tok i no gat wanpela man inap laikim tru Jehova na mekim wok bilong Em. Olsem wanem? Yu laik soim olsem dispela tok i no tru? Yu inap mekim olsem! Pasin bilong God long wet, i givim rot long yumi olgeta long soim olsem yumi laik daun long wok bos bilong God o bilong ol man. Ol samting yumi mekim long i stap bilong yumi, i kamapim klia yumi laik daun long wok bos bilong husat.
5. Olsem wanem yumi makim God olsem Bos bilong yumi?
Yumi makim God olsem Bos bilong yumi taim yumi wok long kisim save na insait long lotu i tru, em Baibel i as bilong en. (Jon 4:23) Taim yumi no insait long wok politik na woa, yumi sakim Satan olsem hetman bilong yumi, olsem Jisas i bin mekim.
Satan i mekim wok long strong bilong em bilong kirapim ol man long mekim pasin nogut na ol pasin i save bagarapim ol man. Taim yumi sakim ol dispela pasin, sampela pren na wanblut bai tok bilas o birua long yumi. (1 Pita 4:3, 4) Olsem na yumi mas makim samting yumi laik mekim. Bai yumi bung wantaim ol man i laikim tru God? Bai yumi bihainim ol gutpela lo bilong em? Sapos yumi mekim olsem, yumi kamapim klia olsem Satan i giaman, taim em i tok i no gat wanpela man bai bihainim tok bilong God taim hevi i painim em.
Pasin laikim bilong God i kamapim klia olsem, tru tru em bai pinisim pasin nogut na ol pen na hevi. Ol manmeri husat i bilip olsem wok bos bilong God i stret na ol i makim em olsem Bos bilong ol, ol bai amamas na stap oltaim long graun.
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn